Patti Smith
Patricia Lee Smith, anavezetoc'h evel Patti Smith, ganet e Chicago (Illinois, SUA) d'an 30 a viz Kerdu 1946, 'zo kanerez rock ha barzhez. Hec'h albom kentañ, Horses, 'zo un arouez eus prantad an new-wave en New York hag unan eus diazezoù ar sonerezh Punk.

Abred a-walc'h oa deut da vevañ en New York evit kregiñ gant he arz, ar varzhoniezh da gentañ. Tamm-ha-tamm eo en em lakaet da gejañ gant arzourien all, evel Robert Mapplethorpe, fotograf a-bouez en Amerika an hanternoz. Gant Lenny Kaye, soner gitar, eo e komañs hec'h istor e bed ar sonerezh. E-pad tri bloazh o deus kenlabouret evit kinnig abadennoù: hi o tibunañ hag eñ o seniñ. E 1973 oant en em lakaet da labourat ivet gant ur soner piano, Richard Sohl, hag evel-se o doa krouet "Patti Smith group", anvet 'vel-se dre ma oa he labour e-kreiz ar jeu. O zri koulskoude a oa plijet gant ar memes muzik, rock: Jimi Hendrix, The Rolling Stones... Setu oant en em lakaet d'ober sonerezh 'seurt-se ivez.
Ur "single", paeet gant Robert Mapplethorpe, o deus embannet evel-se, warnañ div ganaouenn: Hey Joe (Hendrix) ha Piss Factory.

D'ar mare-se o deus kroget da seniñ er CBGB's, ur c'hlub brudet en New York, e-lec'h ma vo brudet ivez a-bep seurt strolladoù punk ha new-wave all.

Daou soner ouzhpenn neuze: Ivan Krall ha Jay Lee Daugherty, ha buan a-walc'h, un albom: Horses, warnañ ur skeudenn eus Patti Smith war-sav, gant ur sell dismegañsus un tamm. Un darvoud a-bouez kenañ e istor ar rock. Hirie c'hoazh e lavar ur bern arzourien int bet levezonet gant an albom-se, ennañ ur ganaouenn gant Van Morrison, Gloria, a zo deuet da vezañ ken anavezet hag ar ganerez marteze.

Nebeut goude e voe embannet "Radio Ethiopia", a oa re dost marteze ouzh an albom kentañ, e-lec'h ma kaver ar ganaouenn Pissing in a river, hag e-lec'h ma ra Patti ar pezh a rae war al leurenn abaoe pell: seniñ, gant ar gitar, met n'eo ket evit an ton - hennezh eo labour Lenny Kaye. Ar gitar, evit ar varzhez, a zo un arm, ne oar ket c'hoari, met en em lezel a ra da vont gant ar c'hordennoù evit kas ar selaouer betek ur stad all.

Daou goulz a zo e istor sonerezh Patti Smith:
 The Patti Smith Group, 3 albom, prantad kentañ.
 an eil prantad, abaoe 1996.

Etre an daou brantad-se oa Patti Smith o tesevel he bugale hag o chom e Detroit gant he gwaz, Fred Sonic Smith, eus ar strollad MC5. Hennezh en doa desket dezhi c'hoari gitar ha seniñ an dreujenn-gaol. Bremañ e implij ar benveg evel ur gitar: evit kas ar selaouer d'ur santimant, d'ur stad disheñvel, ha n'eo ket evit an ton. En hec'h albom diwezhañ, Twelve, e kaver ur prantad treujenn-gaol dibar er ganaouenn Are You Experienced (Hendrix). E-pad ar prantad-se ivez e embannas an albom "Dream of life", ennañ ar ganaouenn People Have the Power.

Adkregiñ a reas en gwirionez gant he labour e 1996 gant an albom Gone Again, goude marv he gwaz, unan eus he breudeur, Todd, he mignon Robert Mapplethopre ha Richard Sohl. Gone Again a zo neuze un albom savet tro-dro d'ar marv, gant ur ganaouenn evit Kurt Cobain, met ivez ur pezh pladenn rock, gant distro John Cale, produer Horses, ur ganaouenn savet gant Jeff Buckley.

Er memes bloavezh e kemeras perzh e albom R.E.M. "New Adventures in Hi-Fi".

Gant Peace And Noise, ar bloaz goude, e tistro d'ar politikerezh, o tifenn da skouer, gwirioù Tibet. Gung Ho a gendalc'ho war an dachenn-se, ha Trampin''' e 2004, a roas tro dezhi da stourm a-enep ar brezel en Irak.

E Gouel an Erer Kozh, en Karaez, d'ar 24 a viz Gouere 2004, he deus lavaret en ur gregiñ ar sonadeg: "We should like to thank everyone in France who marched against the attack on Irak by the Bush administration."

Eviti e servij an arz, ha dreist-holl ar rock 'n' roll, da lakaat an dud d'en em soñjal, da cheñch, da stourm.Twelve a ro tro dezhi da adembann kanaouennoù rock o deus ur brud bras, met ivez un dalvoudegezh ken bras e-keñver sonerezh hag e-keñver ar pezh a dalvez ar c'homzoù: The Boy in the Bubble (Paul Simon) ha Gimme Shelter (The Rolling Stones), a zo da skouer ennañ.

Sonerien Patti Smith abaoe 1996: Lenny Kaye, Jay Lee Daugherty, Tony Shanahan, Oliver Ray, Jackson Smith.

 Albomoù 

 He levrioù 
 Seventh Heaven (1972)
 Witt (1973)
 Babel (1978)
 Woolgathering (1992)
 Early Work (1994)
 The Coral Sea (1996)
 Patti Smith Complete (1998)
 Strange Messenger (2003)
 Auguries of Innocence'' (2005)

Liammoù diavaez 

 Lec'hienn ofisiel
 Patti Smith e MySpace
 Patti Smith en Allmusic
 Patti Smith en Internet Movie Database

Kanerezed SUA
Ganedigezhioù 1946